# Ermita de Sant Gregori de Benicarló

L'Ermita de Sant Gregori (Benicarló), està situada als afores de la població, en l'encreuament dels camins de Sant Gregori (el qual ve del poble) i el dels Moliners, a uns 2 km de la població. Ha sigut qualificada com a Bé de Rellevància Local amb la categoria de Monument d'Interès Local.

## Història

Sembla que va ser construïda —o ampliada— en agraïment a Sant Gregori, per acabar amb una plaga de cucs en 1677, entre finals del segle xvii i principis del segle xviii. Abans d'esta construcció és possible que hi haguera una anterior, des del segle xvi. Les dependències annexes a l'ermita, que van ser en el seu temps l'habitatge de l'ermità, actualment funcionen com a restaurant. A més, al darrere, un berenador servix per gaudir dels dies de festa al camp.

## Arquitectura

L'ermita és senzilla i emblanquinada, amb una porxada que cobrix l'entrada a l'església i a les dependències adossades, amb tres arcs de mig punt al front i un a cada lateral, que fa 17,30 m de llarg i 4,75 m d'ample. Després del terrat sobre la porxada, la façana es corona amb una espadanya.
La planta del temple consta d'una única nau de dos trams i absis, sense capelles laterals. La coberta de la nau és de volta apuntada, i l'absis, més estret i baix, està cobert amb volta de creueria. Es completa l'església amb un cor alt i una menudeta sagristia.
La imatge de Sant Gregori, del primer terç del segle xvi, de tradició gòtica, és una escultura de fusta policromada, amb afegitons posteriors que el cobrixen totalment. D'1,10 m d'altura, està vestit amb hàbits pontificals, i porta llibre i mitra, i un bàcul modern.

## Festivitat

La festa comença la vespra amb música per la nit. El dia 9 de maig pel matí surt la romeria fins a l'ermita, acompanyant una imatge del sant que es conserva a l'església de Sant Bartomeu i, en arribar, se celebra missa solemne i, després, els organitzadors compartixen una paella amb tots els peregrins. Un mercat festiu servix per animar els visitants. Per la tarda, els peregrins retornen al poble acompanyant novament la imatge del sant.

## Galeria fotogràfica

* Altar
* Cor
* Berenador
* Sant Gregori 2009

## Referències

* ↑ Disposició Addicional Quinta de la Llei 5/2007, de 9 de febrer, de la Generalitat Valenciana, del Patrimoni Cultural Valencià.Publicada en el DOGV núm. 5.449, de 13 de febrer de 2007.
* ↑ Meseguer Folch 1990a: p. 26.
* 1 2 3 4 Pascual Moliner 1997: p. 217.
* ↑ Cantos i Aldaz 1996: p. 74.
* 1 2 Alonso Bayón 1995: p. 75.
* ↑ Meseguer Folch 1990b: p. 226.
* ↑ Pascual Moliner 1997: p. 218.

## Bibliografia

* Alonso Bayón, José Luis. Catálogo arquitrectónico del Maestrazgo. Primera parte (en castellà). Castelló: Diputació, 1995. ISBN 84-88895-64-2.
* Cantos i Aldaz, F. Xavier; Aguilella i Arzo, Gustau. Inventari d'Ermites, Ermitatges i Santuaris de l'Alt i Baix Maestrat. Castelló: Diputació, 1996. ISBN 84-86895-72-3.
* Meseguer Folch, Vicente (a). «Síntesis histórica de Benicarló». A: El Cristo del Mar y Benicarló (en castellà). Benicarló: Parroquia San Pedro Apóstol, 1990, pp. 11-31.
* Meseguer Folch, Vicente (b). «El patrimonio religioso-artístico de Benicarló». A: El Cristo del Mar y Benicarló (en castellà). Benicarló: Parroquia San Pedro Apóstol, 1990, pp. 209-235.
* Pascual Moliner, Vicente. Tresors amagats: Les ermites de Castelló. Castelló: Diputació, 1997. ISBN 84-86895-95-2.

## Enllaços externs

* «Ermita de San Gregorio» (en castellà). Fitxa BRL's / Ficha BRL's. Conselleria de Cultura, Educació i Esport. [Consulta: 13 maig 2016].
* «Ermita de Sant Gregori». www.ajuntamentdebenicarlo.org. Ajuntament de Benicarló, 2011. [Consulta: 13 maig 2016].